Metallica
Metallica on Ameerika Ühendriikide heavy metal'i ansambel, mis loodi 1981. aastal Los Angeleses. Ansambel on võitnud 8 Grammyt. Metallica sai alguse, kui laulja/kitarrist James Hetfield vastas trummar Lars Ulrichi kuulutusele kohalikus ajalehes. Bändi praegused liikmed on selle asutajad Hetfield ja Ulrich, pikaajaline kitarrist Kirk Hammett ja basskitarrist Robert Trujillo. Kitarrist Dave Mustaine ning basskitarristid Ron McGovney, Cliff Burton ja Jason Newsted on bändi endised liikmed. Metallica tegi pikka aega koostööd produtsent Bob Rockiga, kes produtseeris kõik bändi albumid aastatel 1990–2003 ning oli ajutine basskitarrist Newstedi lahkumise ja Trujillo palkamise vahelisel perioodil.[viide?] Bändi kiire tempo, instrumentaalid ja agressiivne muusika andis neile koha thrash metal'i "suures nelikus", kuhu kuuluvad ka Slayer, Megadeth ja Anthrax. Bänd saavutas kasvava fänniklubi underground-muusika kogukonnas ning sai kriitikutelt kiita oma esimese nelja albumi eest; kolmandat albumit "Master of Puppets" kirjeldati kui üht mõjukamat ja hevimat thrash metal'i albumit. Metallica saavutas olulise kommertsedu viienda albumiga "Metallica" (tuntud ka kui "The Black Album"), mis debüteeris esikohal edetabelis Billboard 200. Selle albumi avaldamisega laiendas bänd oma muusikalist suunda, mille tulemuseks oli suurem mainstream-kuulajaskond. 2000. aastal alustas Metallica Napsteri-vastast kohtuasja, kuna seal jagati vabalt bändi muusikat ühegi bändi liikme nõusolekuta. Jõuti lahendini ja Napsterist sai ostu-müügi teenus. Vaatamata sellele, et St. Anger saavutas edetabelis Billboard 200 esikoha, ei meeldinud fännidele selle albumi juures kitarrisoolode puudumine ning metalselt kõlavad trummid. Film "Some Kind of Monster" dokumenteeris St. Angeri salvestamist ja pingeid bändiliikmete vahel selle perioodi vältel. 2009. aastal võeti bänd vastu rock'n'rolli kuulsuste halli.[viide?] Bänd on avaldanud üheksa stuudioalbumit, neli kontsertalbumit, viis EP-d, 26 muusikavideot ja 37 singlit. Bänd on võitnud 8 Grammyt ja viis nende albumit on debüteerinud edetabeli Billboard 200 esikohalt. Ansambli samanimelist 1991. aasta albumit on ainuüksi USA-s ostetud üle 16 miljoni eksemplari. Paljud ajakirjad on nimetanud Metallicat üheks kõigi aegade suurimaks bändiks, kaasa arvatud Rolling Stone, mis järjestas nad 61. kohale oma 100 kõigi aegade suurimate artistide edetabelis. 2012. aasta seisuga on Metallica kolmanda müügieduga muusikaartist alates 1991. aastast, olles müünud 54,26 miljonit albumit USA-s. 2012. aastal asutas Metallica sõltumatu plaadifirma Blackened Recordings ning omandas täielikult oma albumid ja videod.[viide?] Eestit on Metallica külastanud neli korda. 29. juunil 1999 ja 13. juunil 2006 anti kontsert Tallinna Lauluväljakul. 18. aprillil 2010 anti kontsert Saku Suurhalli keskele paigaldatud 360-kraadiselt lavalt. 18. juulil 2019 esineti Tartus Raadi lennuväljal.[viide?]